Vroue kritiek ná kosstalletjie ontplofDie ontploffing het in Earpstraat in die nywerheidsgebied Ophirton gebeur. Foto: Google Maps Twee vroue is ernstig beseer tydens ŉ gasontploffing in hul mobiele kitskosstalletjie in die suide van Johannesburg. Volgens Russel Meiring, ER24-woordvoerder, het paramedici en beamptes van nog ŉ nooddiens omstreeks 09:45 Donderdag op die toneel aangekom in Earpstraat in die nywerheidsgebied Ophirton, suidwes van die middestad. “Paramedici het die vroue aangetref waar hulle buite die stalletjie gelê het. Na verneem word, het omstanders die twee vroue ná die ontploffing uit die vraghouer gehaal.” Meiring sê hulle het die beseerdes op die toneel ondersoek en vasgestel dat hulle veelvuldige brandwonde opgedoen het. Albei was in ŉ kritieke toestand. Die vroue (albei in hul 20’s) het lewensondersteuning ontvang en is toe na die Chris Hani Baragwanath-hospitaal vir verdere behandeling gebring.